Hobro har for længst meldt udsolgt på deres eftertragtede guletrøje. Ventelisten har været lang, men nu er der endelig nye trøjer på vej. Trøjerne ankommer torsdag morgen klokken 9.00. Det er hurtigere end forventet, for det var egentlig meningen, at de skulle sejles hjem fra Asien. Men i stedet sørger transportvirksomheden DSV Air & Sea A/S, at trøjerne bliver fløjet hjem. De er trådt til med et fragtsponsorat. - Vi har rigtigt mange på venteliste, der gerne vil sikre sig en klubtrøje. Interessen har været helt overvældende, så det er vigtigt for os at kunne imødekomme ønsket fra vores mange fans, siger Henrik Hammershøj, der er administrationschef i Hobro IK. Hobro-trøjen er blevet kult rundt i landet, siden holdet fra Himmerland rykkede op. Både Marianne Jelved, Tom Kristensen og Rasmus Seebach ejer den populære trøje.
En ny bunke af de populære Hobro-trøjer kommer torsdag hjem fra Asien.